ddrg/super_eurlex huggingface dataset:
Odločba Komisije

z dne 4. marca 1993

o spremembi Odločbe 92/486/EGS o načinu sodelovanja med strežniškim centrom Animo in državami članicami

(93/188/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi [1], kakor je bila nazadnje spremenjena z Direktivo 92/118/EGS [2], in zlasti člena 20(3) Direktive,

ker je glede na potek pripravljalnih del v državah članicah za računalniško omrežje Animo treba določiti enoten datum za začetek delovanja sistema; ker je treba ta datum upoštevati v določbah Odločbe Komisije 92/486/EGS [3] o načinu sodelovanja med strežniškim centrom Animo in državami članicami;

ker je treba opredeliti nekatere elemente pogodbe, ki bo sklenjena med strežniškim centrom Animo in vsako državo članico;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Odločba 92/486/EGS se spremeni:

1. V členu 2 se prva alinea nadomesti z:

"— začnejo veljati s 1. aprilom 1993 za obdobje treh let,.".

2. Členu 2 se doda naslednja alinea:

"— vsebujejo klavzulo o posodabljanju, zaščiti in razpoložljivosti podatkov, pristojnostih in terminskem načrtu plačil."

3. V členu 4 se "pred 1. julijem 1993" nadomesti s "pred 1. aprilom 1994".

Člen 2

Ta odločba je naslovljena na države članice.

V Bruslju, 4. marca 1993

Za Komisijo

René Steichen

Član Komisije

[1] UL L 224, 18.8.1990, str. 29.

[2] UL L 62, 15.3.1993, str. 49.

[3] UL L 291, 7.10.1992, str. 20.

--------------------------------------------------
Sklep Sveta

z dne 13. decembra 1993

o sklenitvi Sporazuma o ribištvu v obliki izmenjave pisem med Evropsko gospodarsko skupnostjo in Republiko Islandijo

(93/739/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe skupaj s prvim pododstavkom člena 228(3),

ob upoštevanju predloga Komisije,

ob upoštevanju mnenja Evropskega parlamenta [1],

ker je bilo v okviru pogajanj o Evropskem gospodarskem prostoru (EGP) mogoče s pogajanji uskladiti Sporazum o ribištvu v obliki izmenjave pisem med Evropsko gospodarsko skupnostjo in Republiko Islandijo;

ker je ta sporazum del celotne rezultatov, ki izhajajo iz pogajanj o EGP, in ima bistveno vlogo pri odobritvi Sporazuma EGP s strani Skupnosti;

ker je treba odobriti ta sporazum,

SKLENIL:

Člen 1

V imenu Skupnosti se odobri Sporazum o ribištvu v obliki izmenjave pisem med Evropsko gospodarsko skupnostjo in Republiko Islandijo.

Besedilo Sporazuma je priloženo temu sklepu.

Člen 2

Predsednik Sveta izda uradno obvestilo, da je Skupnost odobrila Sporazum.

V Bruslju, 13. decembra 1993

Za Svet

Predsednik

Ph. Maystadt

[1] UL C 305, 23.11.1992, str. 62.

--------------------------------------------------
Sklep Sveta

z dne 23. novembra 1993

o sklenitvi Sporazuma med Evropsko skupnostjo in Republiko Bolgarijo o vzajemni zaščiti in nadzoru imen vin

(93/722/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 Pogodbe,

ob upoštevanju predloga Komisije,

ker bo s pomočjo Sporazuma o vzajemni zaščiti in nadzoru imen vin, o katerem sta se sporazumeli Evropska skupnost in Republika Bolgarija, lažje povečati učinkovitost ukrepov za preprečevanje nelojalne konkurence v trgovini, zagotoviti večjo stopnjo varstva potrošnikov in pospešiti trgovino z vinom med pogodbenicama; ker je zato zaželeno, da se navedeni sporazum odobri;

ker je treba Komisijo zaradi lažjega izvajanja nekaterih določb Sporazuma pooblastiti za izvajanje potrebnih tehničnih prilagoditev v skladu s postopkom, predpisanim v členu 83 Uredbe Sveta (EGS) št. 822/87 z dne 16. marca 1987 o skupni ureditvi trga za vino [1];

ker so določbe Sporazuma neposredno povezane z ukrepi v okviru skupne trgovinske in kmetijske politike, je treba navedeni sporazum skleniti na ravni Skupnosti,

SKLENIL:

Člen 1

Sporazum med Evropsko skupnostjo in Republiko Bolgarijo o vzajemni zaščiti in nadzoru imen vin ter protokol v Prilogi k Sporazumu se odobrita v imenu Skupnosti.

Besedilo pravnih aktov, navedenih v prvem odstavku, je priloženo temu sklepu.

Člen 2

Predsednik Sveta se pooblasti za imenovanje osebe, ki je pooblaščena za podpis Sporazuma in deponiranje listine o odobritvi s strani Skupnosti.

Predsednik Sveta izvede uradno obvestilo, predvideno v členu 19(1) Sporazuma.

Člen 3

Za izvajanje člena 13 Sporazuma je Komisija pooblaščena za sklepanje potrebnih pravnih aktov o spremembi Sporazuma v skladu s postopkom iz člena 83 Uredbe (EGS) št. 822/87.

Člen 4

Ta sklep se objavi v Uradnem listu Evropskih skupnosti.

V Bruslju, 23. novembra 1993

Za Svet

Predsednik

M. Smet

[1] UL L 84, 27.3.1987, str. 1. Uredba, kakor je bila nazadnje spremenjena z Uredbo (EGS) št. 1566/93 (UL L 154, 25.6.1993, str. 39).

--------------------------------------------------
Sklep Sveta

z dne 19. decembra 1991

o sklenitvi Sporazuma v obliki izmenjave pisem med Evropsko gospodarsko skupnostjo in Republiko Avstrijo, Republiko Finsko, Republiko Islandijo, Kraljevino Norveško, Kraljevino Švedsko in Švicarsko konfederacijo v zvezi s spremembo Konvencije z dne 20. maja 1987 o skupnem tranzitnem postopku

(93/69/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju predloga Komisije,

ker člen 15(2) Konvencije med Evropsko gospodarsko skupnostjo in Republiko Avstrijo, Republiko Finsko, Republiko Islandijo, Kraljevino Norveško, Kraljevino Švedsko in Švicarsko konfederacijo o skupnem tranzitnem postopku [1] pooblašča Skupni odbor, ustanovljen z navedeno konvencijo, da priporoči spremembe Konvencije;

ker je bila Konvencija spremenjena, da bi upoštevala nedavne spremembe tranzitnih predpisov Skupnosti v okviru reform tega postopka za dokončno oblikovanje notranjega trga do 1. januarja 1993;

ker so zadevne spremembe določene v Priporočilu št. 1/91 Skupnega odbora; ker je treba odobriti Sporazum v obliki izmenjave pisem v zvezi z navedenim priporočilom,

SKLENIL:

Člen 1

Sporazum v obliki izmenjave pisem med Evropsko gospodarsko skupnostjo in Republiko Avstrijo, Republiko Finsko, Republiko Islandijo, Kraljevino Norveško, Kraljevino Švedsko in Švicarsko konfederacijo v zvezi s spremembo Konvencije z dne 20. maja 1987 o skupnem tranzitnem postopku je odobren v imenu Skupnosti.

Besedilo Sporazuma je priloženo k temu sklepu.

Člen 2

Predsednik Sveta je pooblaščen, da imenuje osebo, ki bo pooblaščena za podpis Sporazuma, da zaveže Skupnost.

V Bruslju, 19. decembra 1991

Za Svet

Predsednik

P. Dankert

[1] UL L 226, 13.8.1987, str. 1.

--------------------------------------------------
Odločba Komisije

z dne 2. julija 1992

o določitvi strežniškega centra "Animo"

(92/373/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi [1], kakor je bila nazadnje spremenjena z Direktivo 91/628/EGS [2], in zlasti člena 20(3) Direktive,

ker je Komisija 19. julija 1991 sprejela Odločbo 91/398/EGS [3] o računalniškem omrežju za povezavo med veterinarskimi organi (Animo);

ker bi bilo za zagotovitev nemotenega delovanja računalniškega omrežja "Animo" treba sprejeti predpise za uporabo strežniškega centra; ker je Komisija v ta namen 3. decembra 1991 sprejela Odločbo 91/638/EGS [4] o določitvi skupnega strežniškega centra za računalniško omrežje "Animo";

ker strežniški center podjetja Eurokom izpolnjuje vse tehnične specifikacije, določene v Prilogi k Odločbi 91/638/EGS, in nudi vsa potrebna jamstva za pravilno delovanje omrežja "Animo" od 1. julija 1992;

ker bodo po potrebi pogoji sodelovanja med tem strežniškim centrom, Komisijo in državami članicami izpolnjeni pozneje, v skladu s postopkom, določenim v členu 20(3) Direktive 90/425/EGS;

ker se bo ob upoštevanju informacij, ki jih predloži imenovano podjetje, zlasti v zvezi s finančnimi in tehničnimi vidiki, ta odločba čimprej pregledala, če v zvezi s tem nastopijo težave pri praktičnih podrobnostih;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Strežniški center podjetja Eurokom, Avenue de la Joyeuse Entrée 1, B-1050 Bruselj, se določi za skupni strežniški center za računalniško omrežje "Animo".

Člen 2

Ta odločba je naslovljena na države članice.

V Bruslju, 2. julija 1992

Za Komisijo

Ray Mac Sharry

Član Komisije

[1] UL L 224, 18.8.1990, str. 29.

[2] UL L 340, 11.12.1991, str. 17.

[3] UL L 221, 9.8.1991, str. 30.

[4] UL L 343, 13.12.1991, str. 48.

--------------------------------------------------
Odločba Komisije

z dne 2. marca 1992

o zemljevidih, ki se zagotovijo za uporabo omrežja Animo

(92/176/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini med državami članicami ES z nekaterimi živimi živalmi in proizvodi [1], kakor je bila nazadnje spremenjena z Direktivo 91/628/EGS [2], in zlasti člena 20(3) Direktive,

ker je Komisija 19. julija 1991 sprejela Odločbo 91/398/EGS o računalniškem omrežju za povezavo med veterinarskimi organi (Animo) [3] in 21. februarja 1992 Odločbo 92/175/EGS o seznamu in opisu enot v računalniškem omrežju Animo [4];

ker bi bilo za zagotovitev nemotenega delovanja računalniškega omrežja Animo treba izdelati zemljevide, da se prostorsko opredelijo lokalne enote in površine, ki jih pokrivajo, ter mejne kontrolne točke;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

1. Vsaka država članica bo Komisiji pred 1. majem 1992 poslala enega ali več zemljevidov v velikosti A4 ali A3, z navedbo merila, porazdelitve lokalnih enot glede na centralno enoto, da se določi geografski položaj lokalnih enot.

2. Na podlagi podatkov, ki jih države članice pošljejo v skladu z odstavkom 1, Komisija pred 1. julijem 1992 posreduje državam članicam zbirko vseh zemljevidov, ki jih je prejela.

Člen 2

1. Da bi se izognili morebitnim težavam, bo vsaka država članica Komisiji pred 1. julijem 1992 poslala zemljevid v velikosti A4 ali A3, z navedbo merila, vsake lokalne enote z njeno številčno oznako.

2. Komisija zbere vse zemljevide, ki jih je prejela v skladu z odstavkom 1. Ta zbirka je na voljo centralnim organom držav članic.

Člen 3

1. Vsaka država bo Komisiji pred 1. majem 1992 poslala zemljevid v velikosti A4 ali A3, z navedbo merila, da se določi geografski položaj mejnih kontrolnih točk.

2. Na podlagi podatkov, ki jih države članice pošljejo v skladu z odstavkom 1, Komisija pred 1. julijem 1992 posreduje državam članicam zbirko vseh zemljevidov, ki jih je prejela.

Člen 4

Zbirko iz člena 1(2), člena 2(2) in člena 3(2) bo Komisija v rednih časovnih presledkih posodabljala, zlasti glede na podatke, ki jih bodo poslale države članice v zvezi s spremembami na ozemlju lokalnih enot ter kakršnimi koli posodobitvami seznama enot.

Člen 5

Ta odločba je naslovljena na države članice.

V Bruslju, 2. marca 1992

Za Komisijo

Ray Mac Sharry

Član Komisije

[1] UL L 224, 18.8.1990, str. 29.

[2] UL L 340, 11.12.1991, str. 17.

[3] UL L 221, 9.8.1991, str. 30.

[4] UL L 80, 25.3.1992, str. 1.
Odločba Komisije

z dne 9. marca 1992

o spremembi Odločbe Komisije 92/160/EGS o določitvi regionalizacije nekaterih tretjih držav za uvoz kopitarjev

(92/161/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 90/426/EGS z dne 26. junija 1990 o pogojih v zvezi z zdravstvenim varstvom živali, ki ureja gibanje in uvoz kopitarjev iz tretjih držav [1], kakor je spremenjena z Direktivo 91/496/EGS [2], in zlasti člena 13(2) Direktive,

ker se je z Odločbo Sveta 79/542/EGS [3], kakor je nazadnje spremenjena z Odločbo Komisije 92/160/EGS [4], pripravil seznam tretjih držav, iz katerih države članice dovolijo uvoz goveda, prašičev, kopitarjev in svežega mesa, vključno z mesnimi proizvodi;

ker se je z Odločbo Komisije 92/160/EGS določila regionalizacija nekaterih tretjih držav, vključenih v navedeni seznam za uvoz kopitarjev;

ker nekateri deli ozemlja Rusije izpolnjujejo zahtevane pogoje; ker je zato primerno, da se Rusijo doda v Prilogo k Odločbi 92/160/EGS;

ker so ukrepi, predvideni v tej odločbi, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Prilogi k Odločbi 92/160/EGS se doda:

"Rusija

ozemlja zahodno od Urala"

.

Člen 2

Ta odločba je naslovljena na države članice.

V Bruslju, dne 9. marca 1992

Za Komisijo

Ray Mac Sharry

Član Komisije

[1] UL L 224, 18.8.1990, str. 42.

[2] UL L 268, 24.9.1991, str. 56.

[3] UL L 146, 14.6.1979, str. 15.

[4] UL L 71, 18.3.1992, str. 27.

--------------------------------------------------
Odločba Sveta

z dne 4. marca 1991

o spremembi Odločbe 90/424/EGS o odhodkih na področju veterine

(91/133/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Odločbe Sveta 90/424/EGS z dne 26. junija 1990 o odhodkih na področju veterine [1] in zlasti člena 24(1) Odločbe,

ob upoštevanju predloga Komisije,

ker Odločba 90/424/EGS predvideva možnost finančnega prispevka Skupnosti za izkoreninjenje in spremljanje bolezni s seznama, priloženega k navedeni odločbi; ker se seznam lahko dopolni ali spremeni ob upoštevanju razvoja v zvezi z zdravstvenim stanjem v Skupnosti;

ker je treba glede na takšen razvoj dogodkov pljučno kugo goveda dodati na navedeni seznam, da se lahko pridobi finančni prispevek Skupnosti za izvajanje programov za izkoreninjenje in spremljanje bolezni,

SPREJEL NASLEDNJO ODLOČBO:

Člen 1

K skupini 1 Priloge k Odločbi 90/424/EGS se doda naslednja alinea:

"— pljučna kuga goveda"

.

Člen 2

Ta odločba je naslovljena na države članice.

V Bruslju, 4. marca 1991

Za Svet

Predsednik

R. Steichen

[1] UL L 224, 18.8.1990, str. 19.

--------------------------------------------------
Odločba Komisije

z dne 10. januarja 1990

o odobritvi odstopanja Španiji in o določitvi enakovrednih zdravstvenih pogojev, ki jih je treba upoštevati v zvezi z razkosavanjem svežega mesa

(90/30/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 64/433/EGS z dne 26. junija 1964 o zdravstvenih problemih, ki vplivajo na trgovino s svežim mesom v Skupnosti [1], kakor je bila nazadnje spremenjena z Direktivo 88/657/EGS [2], in zlasti člena 13 Direktive,

ker je po členu 13 Direktive 64/433/EGS v skladu s postopkom iz člena 16 odstopanja od odstavka 45(c) Priloge I mogoče na zahtevo odobriti vsaki državi članici, ki ponudi podobna jamstva; ker je treba s temi odstopanji določiti zdravstvene pogoje, ki so vsaj enakovredni pogojem iz navedene Priloge;

ker so organi Španije v pismu z dne 26. septembra 1989 Komisiji predložili zahtevo za odstopanje od odstavka 45(c) Priloge I k Direktivi 64/433/EGS za razkosavanje svežega govejega, ovčjega in prašičjega mesa; ker so v tej zahtevi predlagani zdravstveni pogoji; ker morajo biti zdravstveni pogoji;, ki so določeni kot nadomestilo v zvezi z zahtevanim odstopanjem glede razkosavanja svežega mesa, vsaj enakovredni pogojem iz odstavka 45(c) Priloge I k Direktivi 64/433/EGS;

ker so zdravstveni pogoji, ki jih je predlagala Španija, enakovredni pogojem iz odstavka 45(c) Priloge I k Direktivi 64/433/EGS;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Ne glede na odstavek 45(c) Priloge I k Direktivi 64/433/EGS lahko Španija odobri razkosavanje svežega mesa goveda, ovac in prašičev pod pogoji iz Priloge k tej odločbi.

Člen 2

Ta odločba je naslovljena na države članice.

V Bruslju, 10. januarja 1990

Za Komisijo

Ray Mac Sharry

Član Komisije

[1] UL 121, 29.7.1964, str. 2012/64.

[2] UL L 382, 31.12.1988, str. 3.

--------------------------------------------------

PRILOGA

Posebni pogoji za razkosavanje trupov goveda, ovac in prašičev

1. Trupi se iz prostorov za klanje po ohladitvi v prostorih za hlajenje, kjer zrak, ki prihaja iz uparjalnikov, doseže tako temperaturo, da je mogoče trupe goveda v 48 urah, trupe ovac in prašičev pa v 20 urah, ohladiti na notranjo temperaturo + 7 °C, prenesejo v prostore za razkosavanje, kjer temperatura ne preseže + 12 °C in ki se nahajajo v isti skupini zgradb kot hladilnice.

2. Meso se prenese v eni sami fazi.

3. Trupi se prinesejo v prostor za razkosavanje in izkostijo, še preden dosežejo notranjo temperaturo + 7 °C, če se razkosavanje izvrši 48 ur po zakolu v primeru govejih trupov in 20 ur v primeru ovčjih in prašičjih trupov.

4. Čas, ki preteče med vnosom mesa v prostor za razkosavanje in naknadnim hlajenjem, ne presega 60 minut.

5. Ko je meso razkosano in pakirano, ga je treba prenesti v ustrezne hladilne prostore.

--------------------------------------------------
Odločba Komisije

z dne 10. maja 1990

o določitvi meril za sprejetje čistopasemskih plemenskih ovc in koz za pleme ter o uporabi njihovega semena, jajčnih celic ali zarodkov

(90/257/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 89/361/EGS z dne 30. maja 1989 o čistopasemskih plemenskih ovcah in kozah [1] in zlasti člena 4 Direktive,

ker je Direktiva 89/361/EGS namenjena postopni sprostitvi prometa s čistopasemskimi plemenskimi ovcami in kozami znotraj Skupnosti; ker je zato potrebna dodatna uskladitev glede sprejetja takšnih živali ter njihovega semena, jajčnih celic in zarodkov za pleme;

ker se določbe glede sprejetja za pleme nanašajo na živali, pa tudi na njihovo seme, jajčne celice in zarodke;

ker je treba predpisati, da lahko s semenom, jajčnimi celicami in zarodki ravna samo uradno pooblaščeno osebje, da se zagotovijo potrebna jamstva za dosego želenega cilja;

ker so ukrepi, predvideni s to odločbo, v skladu z mnenjem Stalnega odbora za zootehniko,

SPREJELA NASLEDNJO ODLOČBO:

Člen 1

Brez poseganja v člen 2 se vse čistopasemske plemenske ovce in koze, moške ali ženske živali, ki so vpisane v rodovniški knjigi, sprejmejo za pleme.

Člen 2

1. Moške živali čistopasemskih plemenskih ovac in koz so sprejete za umetno osemenjevanje in uporabo njihovega semena, če so bili opravljeni preizkusi za spremljanje njihovih proizvodnih lastnosti in napoved njihove genetske vrednosti v skladu z Odločbo Komisije 90/256/EGS [2].

2. Moške živali čistopasemskih plemenskih ovac in koz so sprejete zaradi uradnega preizkusa in uporabe svojega semena znotraj količinskih omejitev, potrebnih za spremljanje njihovih proizvodnih lastnosti in napoved njihove genetske vrednosti v skladu z Odločbo 90/256/EGS.

3. Ženske živali čistopasemskih plemenskih ovac in koz so sprejete za pleme in uporabo svojih jajčnih celic in zarodkov.

Člen 3

Seme, jajčne celice in zarodke mora odvzeti, obdelati in shraniti uradno odobreni center ali uradno pooblaščeno osebje.

Člen 4

Ta odločba je naslovljena na države članice.

V Bruslju, 10. maja 1990

Za Komisijo

Ray Mac Sharry

Član Komisije

[1] UL L 153, 6.6.1989, str. 30.

[2] UL L 145, 8.6.1990, str. 35.

--------------------------------------------------
Sklep Sveta

z dne 22. oktobra 1990

o sklenitvi v imenu Evropske gospodarske skupnosti Konvencije Združenih narodov proti nezakonitemu prometu s prepovedanimi drogami

(90/611/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju priporočila Komisije,

ker so Skupnost in vse njene države članice 8. junija 1989 na sedežu Združenih narodov v New Yorku podpisale Konvencijo Združenih narodov proti nezakonitemu prometu s prepovedanimi drogami, ki je bila sprejeta na Dunaju 19. decembra 1988;

ker je delo Združenih narodov, Sveta, seje Evropskega sveta decembra 1989 in Odbora za boj proti mamilom (CELAD) omogočilo, da Konvencija hitro začne veljati;

ker bo večina držav članic zaključila svoje notranje postopke ratifikacije v naslednjih nekaj mesecih in najpozneje do 30. junija 1991;

ker mora zato Skupnost glede zadev, ki so v njeni pristojnosti, Konvencijo odobriti najpozneje na isti dan kot prve države članice,

SKLENIL:

Člen 1

V imenu Evropske gospodarske skupnosti se odobri Konvencija Združenih narodov proti nezakonitemu prometu s prepovedanimi drogami.

Člen 2

Predsednik Sveta v imenu Skupnosti pri generalnem sekretarju Združenih narodov deponira listino o odobritvi Konvencije.

Predsednik Sveta hkrati deponira izjavo o pristojnosti iz Priloge k temu sklepu v skladu s členom 27 Konvencije.

V Luxembourgu, 22. oktobra 1990

Za Svet

Predsednik

G. De Michelis

--------------------------------------------------

PRILOGA

IZJAVA IZ DRUGEGA PODODSTAVKA ČLENA 2

Pristojnost Evropske gospodarske skupnosti glede zadev, zajetih v Konvenciji Združenih narodov proti nezakonitemu prometu s prepovedanimi drogami (Izjava na podlagi člena 27(2) Konvencije)

Člen 27(2) Konvencije Združenih narodov proti nezakonitemu prometu s prepovedanimi drogami določa, da organizacije za regionalno gospodarsko povezovanje v svojih instrumentih uradne potrditve podajo izjavo o obsegu svoje pristojnosti glede zadev, zajetih v tej konvenciji.

Evropska gospodarska skupnost je bila ustanovljena z Rimsko pogodbo, ki je bila podpisana 25. marca 1957 in je začela veljati 1. januarja 1958. Ta pogodba je bila spremenjena in dopolnjena z Enotnim evropskim aktom, ki je začel veljati dne 1. julija 1987.

V skladu z zgoraj navedenimi določbami je Evropska gospodarska skupnost trenutno pristojna za vprašanja trgovinske politike, ki se nanašajo na snovi, ki se pogosto uporabljajo v proizvodnji prepovedanih drog, vprašanja, ki jih obravnava člen 12 Konvencije.

Izvajanje pooblastil, ki so jih države članice po Pogodbah prenesle na Skupnosti, se zato zaradi svoje narave neprestano razvija. Skupnosti zato pridržijo pravico do nadaljnjih izjav v skladu s členom 27(2) Konvencije.

--------------------------------------------------
Sklep Sveta

z dne 30. oktobra 1989

o spremembi pravnih podlag sklepov 87/593/EGS, 87/594/EGS in 87/595/EGS

(89/579/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, in zlasti člena 113 Pogodbe,

ob upoštevanju predloga Komisije,

ker se glede na nedavno odločitev Sodišča Evropskih skupnosti zdi, da je področje uporabe člena 113 Pogodbe zelo obširno; ker je treba sklepa 87/593/EGS [1] in 87/594/EGS [2] o sprejetju, v imenu Skupnosti, Priloge E.5 in Priloge F.3 k Mednarodni konvenciji o poenostavitvi in uskladitvi carinskih postopkov ter Sklep Sveta 87/595/EGS z dne 30. novembra 1987 o sprejetju, v imenu Skupnosti, Priporočila Sveta za carinsko sodelovanje z dne 22. maja 1984 o uporabi kod za predstavitev podatkovnih elementov in njegovih štirih prilog [3] prilagoditi, da bi upoštevali navedeno odločitev Sodišča, saj je Svet za te tri sklepe sprejel druge pravne podlage;

ker je sklepe 87/593/EGS, 87/594/EGS in 87/595/EGS treba sprejeti izključno na pravni podlagi člena 113; ker je člen 113 torej treba vključiti kot pravno podlago v Sklep 87/593/EGS; ker je treba člena 28 in 235 odstraniti kot pravni podlagi teh treh sklepov; ker je treba člen 43 odstraniti kot pravno podlago sklepov 87/593/EGS in 87/594/EGS,

SKLENIL:

Člen 1

V sklepih 87/593/EGS, 87/595/EGS in 87/595/EGS se prvi citat nadomesti z naslednjim:

.

Člen 2

Ta sklep začne veljati na dan objave v Uradnem listu Evropskih skupnosti.

Uporablja se od 30. novembra 1987.

V Bruslju, 30. oktobra 1989

Za Svet

Predsednik

J.-P. Soisson

[1] UL L 362, 22.12.1987, str. 1.

[2] UL L 362, 22.12.1987, str. 8.

[3] UL L 362, 22.12.1987, str. 22.

--------------------------------------------------